CELEX: 32010D0719
Language: sk
Date: 2010-11-26 00:00:00
Title: 2010/719/EÚ, Euratom: Rozhodnutie Komisie z  26. novembra 2010 , ktorým sa na základe článku 176 smernice Rady 2006/112/ES o obmedzení práva na odpočítanie DPH zamieta riešenie navrhované Rakúskom na výpočet prvku použitia na súkromné účely v rámci náhrady základu vlastných zdrojov založených na DPH, predložené podľa článku 10 nariadenia Rady (EHS, Euratom) č. 1553/89 [oznámené pod číslom K(2010) 8206]

27.11.2010   
            
            
               SK
            
            
               Úradný vestník Európskej únie
            
            
               L 312/20
            
         ROZHODNUTIE KOMISIE
   z 26. novembra 2010,
   ktorým sa na základe článku 176 smernice Rady 2006/112/ES o obmedzení práva na odpočítanie DPH zamieta riešenie navrhované Rakúskom na výpočet prvku použitia na súkromné účely v rámci náhrady základu vlastných zdrojov založených na DPH, predložené podľa článku 10 nariadenia Rady (EHS, Euratom) č. 1553/89
   [oznámené pod číslom K(2010) 8206]
   (Iba nemecké znenie je autentické)
   (2010/719/EÚ, Euratom)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 10 ods. 2,
   po konzultácii s Poradným výborom pre vlastné zdroje,
   keďže:
   
               (1)
            
            
               Náhrada základu vlastných zdrojov pochádzajúcich z DPH je založená na článku 6 ods. 4 nariadenia Rady (EHS, Euratom) č. 1553/89, v ktorom sa stanovuje, že ak členský štát na základe článku 176 smernice Rady 2006/112/ES z 28. novembra 2006 o spoločnom systéme dane z pridanej hodnoty (2) obmedzí alebo vylúči výkon práva na odpočet DPH, potom môže byť základ vlastných zdrojov založených na DPH určený, ako keby výkon práva na odpočet nebol obmedzený. Uvedené sa uplatňuje len v súvislosti s nákupom ropných produktov a osobných áut určených na podnikateľské účely a v súvislosti s výdavkami vzťahujúcimi sa na lízing, prenájom, údržbu a opravu takýchto áut. Rakúsko navrhlo riešenie na výpočet prvku použitia na súkromné účely v rámci náhrady harmonizovaného základu vlastných zdrojov založených na DPH.
            
         
               (2)
            
            
               Podľa článku 13 ods. 3 nariadenia Rady (EHS, Euratom) č. 1553/89 Poradný výbor pre vlastné zdroje preskúmal riešenie navrhované Rakúskom na svojom zasadnutí 26. októbra 2010. Po preskúmaní metodiky vyšlo najavo, že názory v rámci výboru sa líšia. Návrh rozhodnutia, ktorým sa zamieta riešenie navrhované Rakúskom, bol predložený Poradnému výboru pre vlastné zdroje, ktorý 26. októbra 2010 prijal kladné stanovisko.
            
         
               (3)
            
            
               V prípade chýbajúcich konkrétnych údajov možno pri výpočte prvku použitia na súkromné účely využiť alternatívne metódy. S cieľom zabezpečiť, aby tieto metódy prispeli k jednotnosti výpočtu náhrady, musia byť založené na všeobecne prijatých predpokladoch.
            
         
               (4)
            
            
               Rakúsko vyžaduje, aby daňovníci viedli záznamy o používaní služobných áut na súkromné účely. Z dôvodov administratívneho zjednodušenia však Rakúsko navrhlo riešenie na výpočet použitia na súkromné účely s využitím všeobecných štatistických údajov v kombinácii s pravidlami odpisovania hodnoty, ktoré však nie sú určené na stanovenie pomeru súkromného použitia ako takého. Keďže z navrhovaného riešenia vyplýva, že prvok súkromného použitia je značne nižší ako pomer používaný ostatnými členskými štátmi, protirečí to požadovanej jednotnosti výpočtu náhrady. Riešenie navrhované Rakúskom týkajúce sa výpočtu pomeru použitia služobných áut na súkromné účely je preto potrebné zamietnuť,
            
         PRIJALA TOTO ROZHODNUTIE:
   Článok 1
   Riešenie navrhované Rakúskom týkajúce sa výpočtu pomeru použitia služobných áut na súkromné účely sa zamieta.
   Článok 2
   Toto rozhodnutie je určené Rakúskej republike.
   
      V Bruseli 26. novembra 2010
      
         
            Za Komisiu
         
         Janusz LEWANDOWSKI
         
            člen Komisie
         
      
   
   
      (1)  Ú. v. ES L 155, 7.6.1989, s. 9.
   
      (2)  Ú. v. EÚ L 347, 11.12.2006, s. 1.